钦定古今图书集成/理学汇编/学行典/第183卷 > 甄恬
## 钦定古今图书集成/理学汇编/学行典/第183卷 > 甄恬

按《梁书孝行传》：“甄恬，字彦约，中山无极人也。世居江
陵。祖钦之，长宁令。父摽之，州从事。恬数月丧父，哀感
有若成人。家人矜其小，以肉汁和饭饲之，恬不肯食。
年八岁，问其母，恨生不识父，遂悲泣累日，忽若有见，
言其形貌，则其父也，时以为孝感。家贫，养母常得珍
羞。及居丧，庐于墓侧，恒有鸟元黄杂色，集于庐树，恬”
哭则鸣，哭止则止。又有白雀，栖宿其庐。州将始兴王
憺表其行状。诏曰：“朕虚己钦贤，寤寐盈想，诏彼群岳，
务尽搜扬。恬既孝行殊异，声著邦壤，敦风励俗，弘益
兹多。牧守腾闻，义同亲览。可旌表室闾，加以爵位。”恬
官至安南行参军。